ming030890/wiki-yue-high-quality huggingface dataset:
羣論

羣論係一門數學，係抽象數學嘅一門，主要研究一隻叫羣嘅代數結構。數論（number theory）、代數同埋幾何提供咗好多羣嘅例子。羣係更複雜嘅數學結構嘅基礎，例子有環、場、向量空間等等。好多數學嘅範疇入面都有羣嘅出現，羣論入面採用嘅方法亦都影響到其他代數嘅研究。線性代數羣、李羣、拓樸羣、幾何羣論等等嘅理論經過咗好長時間嘅演變，已經成爲咗一個獨立嘅研究領域。
羣論同埋對應嘅表示論喺物理同化學都有好多用法，尤其係對稱嘅場合，例如晶體同埋分子嘅對稱結構，都可以用對稱羣嚟分析。公開密鑰加密亦都用到羣論。
羣論嘅歷史由十九世紀開始，其中一個最大嘅成就喺二十世紀完成，結合咗無數數學家嘅努力，用咗過萬頁嘅論文，大部分係喺 1960 至 1980 之間發表，就係完成咗有限簡單羣嘅分類。

歷史
内文：群組歷史
群組理論有三個主要歷史來源：數論、代數方程理論同幾何學。數論呢方面係由歐拉開創，之後高斯喺模算術同二次域有關嘅加法同乘法群度進一步發展出嚟。關於排列群嘅早期研究成果，係由拉格朗日、魯芬尼同阿貝爾喺尋找高次多項式方程一般解法嘅過程發現嘅。伽羅瓦創造咗「群」呢個詞，仲建立咗一個而家叫做伽羅瓦理論嘅關係，將初期嘅群理論同域理論連繫埋一齊。
喺幾何學度，群理論喺射影幾何同後期嘅非歐幾何開始變得重要。克萊因提出嘅埃爾朗根綱領，指出群理論係幾何學嘅核心結構。
1830年代，伽羅瓦係第一個用群理論去判斷多項式方程是否可解嘅人。之後，凱萊同柯西將呢個研究推進一步，發展咗排列群理論。第二個歷史來源就係喺幾何學入面。為咗用群理論去理解唔同種類嘅幾何，例如歐幾里得幾何、雙曲幾何或者射影幾何，克萊因提出咗埃爾朗根綱領。1884年，李喺處理分析學問題時開始用到群（而家稱為李群）。
第三方面，群理論最初喺代數數論入面係隱含使用，後來變成咗明確嘅應用。由於呢啲早期來源嘅範疇唔同，出現咗唔同嘅群概念。
群理論喺1880年左右開始整合統一。自此之後，群理論嘅影響力越嚟越大，令抽象代數喺20世紀初誕生，仲衍生出表示論同好多其他有影響力嘅範疇。有限單群分類係20世紀中葉嘅一個龐大嘅研究成果，成功對所有有限集合嘅單群作出分類。
急口令

急口令，又叫繞口令、吃口令，係種好難讀快嘅句子。
唔同語言都有自己嘅急口令，例如國語嘅急口令「西施死時四十四」，如果轉用粵語讀呢句就唔算係急口令，因為唔難讀。

粵語例子
入實驗室撳緊急掣，入食物實驗室撳實十粒緊急掣。
掘柑掘桔掘金桔，掘雞掘骨掘龜骨，掘完雞骨掘金桔，掘完龜骨掘雞骨。
一蚊一隻雞，七蚊一隻龜，街頭買斤雞，街尾買斤龜。你話雞貴過龜，我話龜貴過雞，究竟係雞貴過龜，定係龜貴過雞？
雞龜骨滾羹
郵差叔叔送信純熟迅速送出。
痴線蜘蛛啲蜘蛛絲痴住條樹枝。
嗰個國家有嗰個國家嘅國歌。
牆角撞床腳，牆腳撞床角，你話床角撞牆腳定牆腳撞床角。
而家學緊瑜珈嘅姨媽而家去宜家傢俬買而家適合姨媽做瑜珈嘅傢俬。
Siri 施施然揭開獅子上嘅蜘蛛絲。
獅子山上獅山寺，山寺門前四獅子。山寺是禪寺，獅子是石獅。獅子看守獅山寺，禪寺保護石獅子。
白石塔，白石搭，白石搭白塔，白塔白石搭。搭好白石塔，白塔白又滑。
圓圓遠遠叫圓月，叫來圓月來賞月。 圓圓說：月月圓，圓月說：圓圓月。 圓圓說：圓月的眼圓比月圓。 圓月說：圓圓的圓眼賽圓月。 究竟是圓圓，圓月的眼兒圓，還是圓圓的月兒圓。
郭藹明見郭可盈，話郭可盈個袋型，郭可盈叫郭藹明過海改個袋型，改成郭可盈個袋型。
財政司叫邰正宵做財政司，邰正宵叫財政司攞台證先，財政司話俾邰正宵知，要攞台證先要搞掂財政先。
苦榮呼喚傅穎，傅穎呼喚苦榮，苦榮與傅穎唱枯榮，傅穎負評苦榮枯榮。
維基語錄收錄咗同呢篇文相關嘅摘錄：
粵語急口令
霉菌

霉菌，或者叫毛菌（嚟自英文mold嘅音譯）、黴菌，係一類識生好多菌絲嘅真菌。麵包、生果一類新鮮嘢食，若果儲存得唔好，好容易會生霉菌，叫發霉或者發毛。
霉菌唔一定係衰嘢，譬如抗生素盤尼西林同埋發酵黃豆嘅米麴（米麯），查實都一樣係霉菌。
施匡翹

施匡翹（英文：Zaina Sze Hong Kiu，1996年5月16號—）係香港女歌手及演員，2019年出道。

簡歷
施匡翹2019年加入臻世娛樂，成為旗下藝人而正式出道。同年同師姐蔣嘉瑩一齊翻唱《假如真的再有約會》女女合唱版橫掃多個獎項，同埋憑個人首支單曲《初心》獲新城電台頒發「勁爆劇場版歌曲獎」。同年佢開始喺新城電台「共享音樂空間」音樂節目《猜情尋》做主持人。
2020年佢獲得《2020年度勁歌金曲頒獎典禮》「年度最佳進步獎銅獎」、《第五屆VIP音樂榜頒獎典禮》「VIP熱播新人金獎」、《AEG Music Channel音樂排行榜頒獎典禮2020》「鑽石新人獎」同「鑽石觸目人氣偶像獎」等嘅多個獎項。
2021年2月，佢開咗個人 YouTube 頻道，開始拍攝同上傳日常生活 Vlog；12月開咗第一個個個人演唱會「Zaina Sze施匡翹Stay音樂會」，仲同澳門網媒微辣一齊推出演唱會宣傳片。
丁彥均

丁彥均（英文：Ting Yin Kwan，1998年7月30號—），綽號丁丁、阿Ro，係香港女模特兒同演員，2021年參與ViuTV歐國盃節目《MIRROR EURO鬥GOAL FUN》而開始出名，而家活躍喺YouTube頻道Black Box Office。

爭議
2025年2月，丁彥均俾網民影到同Black Box Office創辦人兼YouTuber曾達恩（藝名混血肥仔）喺屯門香港黃金海岸酒店（中文：香港黃金海岸酒店）某間餐廳撐檯腳，網民於是懷疑曾達恩有婚外情，背住已經移民英國嘅老婆葉芊蕙（芊蕙子）偷食，葉之後亦喺Instagram限時動態若有所指。事件引起網民熱議。之後，丁喺Instagram限時動態出文話自己從來冇介入他人婚姻，決定暫時退出幕前工作。曾、葉之後再先後喺Instagram各自就離婚問題表述同回應。
啱Channel

啱Channel（英文：Arm Channel TV）係香港一個網上短片製作團隊，2013年5月10號創立。主要為其他品牌創作並製作平面廣告、電視廣告、網上宣傳等等，亦有自家創作嘅直播節目、綜藝節目、微電影等。

簡歷
創辦人之一曾達恩（混血肥仔）同時亦身兼創作總監及演員等多個身份，曾表示當初成立頻道係為左可以保持自己創作嘅初衷，以每年一條短片嘅形式令自己保持創作。於2016至2017年間，曾達恩同其他四、五個初始成員將「啱Channel」正式成立為公司。2019年亦有成立「啱你買」（ArmUbuy）網購平台向唔同方向發展。
2021年4月，啱Channel聯同另外三個YouTube頻道熊仔頭、小薯茄、試當真用「四台聯播」形式合作拍片。
2021年7月30號，經濟學家徐家健同另一唐姓人士加入「Arm Channel TV Limited」成為董事；3名原董事包括曾達恩同日辭任董事。2021年8月1號，曾達恩同佢太太葉芊蕙（芊蕙子）分別喺各自嘅社交平台道宣布離開啱Channel，曾達恩亦都宣布自己已經辭去咗啱Channel嘅「股東 / CEO / Creative Director / Artist」職位。

爭議
2021年10月12號，已離職嘅創辦人之一曾達恩喺社交媒體表示俾啱Channel提告律師信，內容同曾達恩一部將要喺新平台「OUR. Studio」發布嘅影片有關。事件最後不了了之。
郭美珠

郭美珠1999年擔任製作人兼主持人嘅劇集《台灣奇案》。
香港達人秀

《香港達人秀》（英文：Hong Kong's Got Talent），係香港一個真人騷電視節目，亦係《一叮系列》（Got Talent）嘅香港版本同粵語版本。節目由GBGT HK、Showtimes4u聯合主辦製作，並由香港電視娛樂ViuTV做官方廣播電視台。
節目由游學修、曾達恩、陳嘉寶主持，評判就有鄭丹瑞、何超儀、鄧麗欣。

製作歷程
呢個節目早喺2023年4月20號搞聯合新聞發佈會，同月27號ViuTV嘅《ViuTV 年中無休2023節目發布會》亦有獲介紹，5月開始接受選手報名。不過到2024年5月27號嘅《ViuTV 年中無休2024節目發布會》再獲介紹嗰陣，節目仍然未有正式開拍，而要到同年12月5-8號先至拍海選比賽，並喺2025年2月4-7號拍準決賽。
呢個節目喺2025年2月預告將會喺同年3月22號禮拜六開始喺ViuTV播，但同月其中一位主持曾達恩爆出負面新聞，主辦單位同月決定延後播出
自閉症譜系

自閉症譜系（粵音：zi6 bai3 zing3 pou2 hai6；英文：autism spectrum）包括咗一柞精神障礙，患者通常會喺同人相處上有困難、興趣有限、同埋行為模式（例如慣咗一個做法唔肯轉變）。
陳恩能

陳恩能（Daniel Chan，1977年8月25號—），藝名丹尼爾，係香港體育評述員，評述一級方程式賽車、足球、單車等賽事。佢2000年開始做電台節目助理，後尾有機會主持體育節目，到2005年開始評述賽車，展開體育評述員嘅生涯。
金萬福

金萬福（Manpuku Kin，1954年4月24號—）係香港粵菜大廚，1988年到日本發展，自1990年代開始喺日本嘅電視節目出鏡，成為一位搞笑藝人，亦開設自己嘅YouTube頻道。

演出
呢個表唔完整，歡迎加料。
埃爾奧拉

埃爾奧拉（al-Ula）係沙地阿拉伯麥地那省一座城，人口約莫6萬。
杜巴

杜巴（Duba）係沙地阿拉伯塔布克省一座城，人口約莫4萬。
卡塔爾SC

卡塔爾SC（英文：Qatar SC）係卡塔爾多哈嘅一間職業足球球會，依家踢緊卡塔爾星級足球聯賽。
庚子拳亂

庚子拳亂，又叫義和團運動、義和拳匪亂、庚子事變、庚子國變等等，係1900年（庚子年）由義和拳（又叫義和團）喺大清嘅山東、北京同天津一帶搞嘅一場好大型嘅暴力排外社會運動。呢場運動得到慈禧太后嘅縱容。運動當初係針對響中國嘅外國人，成員見到人就亂打亂殺，見到有關嘅嘢唔係燒就係拆，連同西方有關嘅華人都一樣遭秧。後尾就連西方人同財產都受影響，引起西方世界反彈，招致八國聯軍圍攻，搞到首都北京城被攻佔，要賠款，影響深遠。
歐美同埋日本等列強，之後嘅大清政府，或者中華民國政府，都認為呢場係暴亂，參與嘅人都係愚昧無知。
截至1900年8月，總共有超過240名外國人、2萬幾名中國基督徒，以及數都數唔晒嘅義和團拳民，佢哋支持者，以及其他人喺呢場運動及之後嘅鎮壓中死亡。

源頭
關於義和團源頭，史學界有爭議。義和拳嘅成員畀人叫做「拳民」或者「拳匪」。義和拳原本係長期流行響山東、直隸（今河北）一帶嘅民間秘密會社。義和拳利用設立神壇、畫符請神等嘅方法秘密聚眾，教授信眾修煉一種據稱可以令人刀槍不入嘅拳法，即係「義和拳」。義和拳其實同神打差唔多，都係起壇作法，令人迷迷糊糊，念咒語然後請神仙上身，然後自以為刀槍不入。呢庭法術係中國民間，特別係無受教育嘅一個階層一向都有流行。好似太平天國嗰班「王」最初作反一樣成日請神上身，不過太平天國請上身嘅係上帝、耶穌；而義和團就請埋齊天大聖、關雲長等等小說人物。最初義和拳反對滿族統治，以「反清復明」為口號。後來轉而支持大清而極力排外，口號改為「扶清滅洋」（1898年由趙三多首次提出）。
義和拳

義和拳，又叫做義和團，係中國19世紀末一個反西方嘅組織。佢哋認為自己練嘅拳係刀槍不入，唔怕洋鎗大炮。呢個組織1900年（庚子年）響山東等地搞咗場好大型嘅暴力排外社會運動，即係庚子拳亂。
馮應奇

馮應奇係香港生意人兼記憶學人士，來自馬來西亞，不時接受香港同澳門媒體就記憶學相關嘅訪問，有時亦會以指紋科學導師自居。

涉嫌串謀呃持續進修基金資助659萬
喺2008年，佢連同兩名生意伙伴被控喺推廣同「超強記憶」有關嘅成人教育課程，欺騙學員話課程得到持續進修基金認可，但事實佢哋並未攞到呢個資格，前後呃咗六百五十九萬蚊。

被指人身攻擊姜濤
佢曾經唔止一次喺一個反香港男子組合Mirror嘅Facebook群組裡面，發佈假圖針對Mirror成員姜濤，結果被一啲立場偏向非建制嘅Facebook專業批評作為教育工作者，但就喺度人身攻擊他人，行為係小學雞。
麥嘉欣

麥嘉欣（葡文：Sofia Paiva，1997年6月20號—）係澳門模特兒，2017年國際小姐澳門代表。

簡歷
Sofia麥嘉欣嘅父母都係中國、葡萄牙混血兒，共有七個國家嘅血統（其餘5個係日本、意大利、法國、西班牙、英國）。
麥嘉欣讀過澳門大學附屬應用學校同聖若瑟教區中學，而家喺澳門聖若瑟大學讀緊心理學。
麥嘉欣六歲就已經做兼職模特兒，中學時期嗰陣就開始做KOL，主持過香港有線電視嘅旅遊節目《快樂地球》，做過三個澳門歌手MV嘅女主角，亦都做過歌舞舞台劇女主角之一，重喺香港電影《賭城風雲3》入面做過臨記，另外仲有參與過唔少廣告同埋微電影嘅拍攝，2019年正式簽約微辣而成為佢哋嘅藝人。
駱錦瑩

駱錦瑩（英文：Sophie Lok，1996年1月29號—），藝名Lok B／駱寶，係澳門女藝人，屬澳門娛樂公司微辣旗下，佢老公范偉培（Alex）亦都係微辣藝人。劉靜儀自殺後，駱氏被批評以前有份悒劉氏，所以自此仕途不順。
霍哥

霍哥（其他藝名霍景耀、英萄簡稱Jeffrey Fok，真名霍俊邦，1989年2月24號—），係澳門男模特兒，以前係澳門藝人組合微辣嘅成員。佢喺旅遊學院修讀酒店管理，畢業後做過兩年幾酒店管家工作，但佢始終覺得自己鍾意拍片，所以就辭工加入咗微辣。佢相當高大，身高有190厘米，所以拍過唔少健身短片。
高維泰

高維泰（葡文：Kou Wai Tai；綽號：阿泰／Witness／微辣新一哥；性別：男；1993年9月15號—）係個魔術師、KOL傍演員，同林茂發𪐀㨢密切，被傳媒稱為「加蔥頭馬」。高氏於2020年10月成為微辣文化嘅藝人，於劉靜儀自殺後無幾耐一度活躍恁經互聯網公開表達自己對此之意見，有別於多數前同事，並於2023年7月30號宣佈已經退出爾檔嘢，喠（大概）話以後唔再做網絡紅人。不過，高氏响二〇二三年九月十四號開始𠺬自己嘅YouTube頻道恢復商業活動，到唨二〇二四年一月廿九號更再次參與林氏𠹭邊嘅同類節目。。讀過濠江中學附屬小學、濠江中學傍國立臺中科技大學[未記出處或冇根據]等。
Cass

Cass(a)（原名趙嘉晞；葡文：Cassandra Verónica de Jesus Chiu；英文簡稱：Cassandra Chiu；女；2001年7月29號—）係個喺澳門土生土長嘅中葡混血兒，主業為時裝摩度，副業為壁球員。

藝壇
Cass涉獵貓步、唱歌、跳舞、戲劇以及打機等幾瓣。
Cass響2020年7月29號首次喺微辣嘅節目之中亮相，喺該公司嘅作品裏面嘅出鏡次數唔算多，不過係《微辣10周年聯歡晚會》嘅原定表演者之一；時至今日，兩者之間嘅合約可能已經終結。阿晶死後嗰排，幾乎全部微辣成員都被坊間抵制，Cass個人雖然唔似同佢有過節，但係因集體影響而未能倖免——由於Cass嘅獨立網上商業活動冇暫停兼且冇宣布同微辣割蓆，網民紛紛聲討佢以及與其扯上新關係嘅商户；Cass經Instagram語氣悲憤敢回應，然而用辭含糊，因此外界判斷唔到其控訴對象到底係微辣定係微辣嘅敵人以及佢有冇難言之隱。
Cass代表澳門參加第73屆環球小姐選美，入左30強——佢係有史以來嘅首個當地參賽者。

體壇
Cass響2016年2月28號參加青少年壁球學校選材日並入選，然後由同年嘅3月19號至12月31號喺澳門壁球學校接受訓練；響2017年6月6號時，佢喺澳門女子組之中排名第10；響2017年6月7號時，佢喺澳門女子青少年18歲以下組別之中排名第8；到左2021年1月15號依然係澳門特區隊嘅成員（加入以及離開嘅時間均不明）——當時LIM Sir負責教導。

學術
Cass嘅母語係英文；配搭粵語嘅中文都流利；普通話以及葡文就麻麻地。
Cass響2019年由聖公會中學畢業，同年開始修讀澳門大學嘅文學士學位（葡語研究）課程，翌年轉系，到左2023年攞到嗰度嘅文學士學位（英語研究）。
黑鬼Joe (澳門)

黑鬼Joe（其他綽號：(Black) Joe／雷諾／非洲虎／亞祖／阿祖／黑豹／非洲張學友／Black J；葡文全稱：João Ramos da Cruz Fernandes；葡文簡稱：João Ramos；中文譯稱：祖·拉莫斯／祖安·拉莫斯／祖安·拉摩斯／ 祖奧拉莫斯／祖法蘭迪 ；1987年5月5號—；性別：男）係個葡萄牙—安哥拉混血兒，喺安哥拉出世，幼年時移居澳門，現時為當地嘅永久居民，亦擁有葡萄牙傍安哥拉嘅國藉；佢喺澳門做亙運動員（擅長數種格鬥、足球、龍舟傍雙排雪屐曲棍球（葡萄牙文：Hóquei em patins）等）傍藝員（過去經常為微辣文化飾演搞笑角色）；黑仔係佢阿哥。

雜項
自2023年7月26號阿晶逝世起，微辣文化俾無數澳門傍香港嘅網民抵制，被逼大幅減少商業活動。於2023年8月23號，黑鬼Joe喺埃豬整徂個似乎係為路易可可宣傳嘅限時動態，坊間有分析指此乃微辣文化為恢復正常運作而試水溫之舉，路易可可亦因此隨即頻繁恁收到投訴。路易可可於2023年8月24號經埃豬傍面書聲明蘇霖乃其唯一廣告代言人，其他人做嘅嘢毋關自己事。
於2023年9月1號油管頻道“無糧軍師Water”嘅直播節目之中，有個網名為Gary嘅人鋒煙；渠自稱係六毫子之朋友，講徂大把關於微辣文化嘅嘢，當中包括批評傍辯護之意見，亦透露毋少難以定奪真假嘅疑似獨家消息；有來自觀眾之即時通訊訊息指憑渠把聲推斷嗰個係黑鬼Joe。黑鬼Joe於2023年9月2號傍2023年9月3號喺埃豬整限時動態否認嗰個係自己（若干其他可靠消息亦係恁話），不過話中意其言論。
響2025年1月10號，微信官方賬號「湾青生活」發佈咗篇文章——主要形容黑鬼Joe事業騰飛，次要回顧上一段提及嘅事（嗰個係喺坊間廣泛流傳不過可能與事實有出入嘅版本）。響同月21號，微辣文化經多個社交媒體平台予以譴責以及要求道歉同埋澄清，同時展示一封吳家裔律師事務所代表微辣文化以及六毫子響同月17號寫畀珠海新澳時代文化傳媒嘅信。有傳媒推測要點係六毫子響阿晶死後（提出）畀十萬蚊揞口費過佢阿媽嘅論述啱定錯。
汽車運動

汽車運動（Automobile sport）係指涉及到用汽車嘅運動項目，當中最常見嘅就係賽車（Auto racing），其他運動對型包括拉力賽（Rallying）、飄移（Drifting）等等。
韓昇延

韓昇延（韓文：한승연 Han Seung Yeon，1988年7月24號—）係南韓一個女歌手。
韓昇延係韓國前女子組合Kara成員之一，擔任主唱同舞蹈手。Kara喺韓國同海外都好出名，喺韓昇延期間攞到好多音樂獎項。除咗樂壇之外，韓昇延亦都有拍電視劇同綜藝節目。
波利特科夫斯卡婭

波利特科夫斯卡婭（俄文：Анна Степановна Политковская，羅馬化：Anna Stepanovna Politkovskaya；1958年8月30號—2006年10月7號）係俄羅斯女記者，採訪過車臣戰爭，同埋批評過時任俄羅斯總統普京發動第二次車臣戰爭。2006年10月7號佢喺自己屋企被槍殺，兇手招認係收錢殺人，但邊個買兇就一路未查出。
傅達仁

傅達仁（1933年4月3號—2018年6月7號）係台灣電視公司（台視）體育主播之一，佢亦都係知名節目主持人，以播報NBA賽事聞名，佢亦曾經同沈春華一齊主持過台視綜藝節目《大家樂》並榮獲金鐘獎優良綜藝節目獎。老婆鄭正玨（鄭貽）係傅達仁喺台視時嘅同事，鄭正玨同時任海軍將軍嘅雷學明離婚後改嫁傅達仁。
傅達仁晚年因胰臟癌末期希望推動台灣安樂死立法，但始終冇結果。2018年6月2號，傅達仁飛去瑞士接受協助自殺，喺瑞士時間7號中午12時58分（UTC+2）辭世，享壽85歲。衛福部金門醫院精神科醫師徐志雲話，傅達仁申請到嘅係「協助自殺」，唔係安樂死。
周玉蔻

周玉蔻（1953年9月9號—）係臺灣新聞工作者、談話節目主持人、專欄作家、政治評論員。記者出身，1990年代起以出席、主持電視同廣播節目聞名，特別係政論節目。周玉蔻以犀利嘅言論同強勢嘅個性聞名，也因此導致唔少爭端同訴訟。另外，佢嘅政治立場多次喺泛藍同泛綠間轉換。
璩美鳳

璩美鳳（1966年8月5號—）係臺灣親中派媒體人兼《獨家報導周刊》榮譽發行人，喺台灣台北市出世，祖籍中國安徽省；做過金門縣議會議長王再生機要秘書、中華團結聯盟黨主席、中華統一促進黨發言人，曾經擔任記者、新聞主播、台北市議員、新竹市政府文化局局長。

早年記者生涯
璩美鳳曾經喺《中國晨報》、《自立晚報》工作。

璩美鳳光碟事件 ‎
内文：璩美鳳光碟事件
璩美鳳喺2001年同已婚電腦工程師曾仲銘發展婚外情，被密友郭玉鈴拍下性愛光碟嘅事件。佢哋嘅婚外情當時除咗被《獨家報導周刊》喺12月報導外，性愛光碟亦被大量複製隨雜誌附贈，案件轟動台灣內外一時。
諸星清佳

諸星清佳（日語：諸星 清佳／もろほし さやか Morohoshi Sayaka，1965年2月24號—）係日本記者，男性，北海道札幌人。

生平
諸星清佳喺北海道釧路市出世，喺札幌市大。佢喺東京外國語大學中文系（日文：中国語学科）主修中國現代文學，讀書嘅時候試過寫咗一篇關於貧窮地區東京山谷（日文：山谷 (東京都)）嘅調查報導，喺校刊發表。佢大學畢業論文嘅題目係《劉賓雁與中國嘅言論自由》。畢業之後佢試過做「北海道新聞」嘅記者，後來辭職去咗東京外國語大學研究院地域文化研究科讀博士前期課程，學習中國現代歷史同文化。1987年9月到1989年2月，佢喺武漢大學留學，1991年9月到1992年7月就喺北京大學。1998年11月到2001年1月，國立高岡短期大學情報産業系（現富山大學藝術文化系）地區商務専業（漢語）講師。
而今諸星做自由記者，係日本中國通。佢基本上支持中華人民共和國嘅改革開放政策，同時嚴厲批評毛澤東思想同埋日本嘅毛主義支持者（例如本多勝一（日文：本多勝一）），又認為文化大革命係典型嘅法西斯運動。2007年前後，日本開始流行中國經濟崩潰論同中國崩潰論，而佢一路都否定呢啲睇法。諸星早就知道新疆有對維族嘅壓制情況，但本多勝一主編嘅《星期五周刊（日文：週刊金曜日（日文：週刊金曜日））》冇刊登諸星嘅報導[未記出處或冇根據]。
列霞烏克蘭卡

列霞烏克蘭卡（烏克蘭文：Леся Українка，羅馬化：Lesya Ukrainka；1871年2月25號—1913年8月1號）係烏克蘭女作家，作品主要係詩同戲劇。佢亦係一位女性主義嘅社會活動家。
2000年夏季奧林匹克運動會英屬處女群島代表團

1981年12月31號，國際奧委會正式承認英屬處女群島奧林匹克委員會。英屬處女群島係喺1984年南斯拉夫第一次參加冬奧，同年喺美國第一次參加夏季奧運，之後每屆運都有參加，所以2000年呢次係英屬處女群島第五次參加夏季奧運。英屬處女群島喺夏奧同冬奧都無攞過獎牌。2000年悉尼奧運係喺9月15號到10月1號期間舉辦，199個國家奧委會共10,651名運動員參賽。英屬處女群島嘅代表團只有一個參賽選手，佢係田徑選手凱塔·克萊恩，佢亦都係開幕禮嘅持旗手。

田徑
内文：2000年夏季奧林匹克運動會田徑
悉尼奧運嘅時候凱塔·克萊恩25歲，呢位美屬處女群島嘅本地選手上屆都代表英屬處女群島出戰奧運，當時佢參加咗4 x 100米接力同跳遠。今屆佢淨係參加男子200米跑，喺9月27號第一輪九組小組賽之中佢跑第四組，賽制係每組頭三名同淨低最快嗰五個可以出線入半準決賽。凱塔·克萊恩以21.42秒嘅成績完成，小組排第七，係包尾，無得出線，最慢出線時間係20.95秒。最後金牌由希臘嘅科斯塔斯·肯泰里斯以20.09秒嘅成績攞到，銀牌係英國嘅達倫·坎貝爾，銅牌係千里達多巴哥嘅阿托·博爾頓。
注：排名係小組內排名
遊戲開發者選擇獎年度遊戲

遊戲開發者選擇獎年度遊戲（英文：Game Developers Choice Award for the Game of the Year，英文簡稱：GDCA Game of the Year）係遊戲開發者大會（GDC）上頒發嘅電子遊戲獎項遊戲開發者選擇獎（GDCA）嘅一部分，表彰上一日歷年發行嘅電子遊戲喺遊戲設計方面嘅傑出成就。GDC係規模最大嘅電子遊戲開發者年度專業性質會議，通常於每年３月左右喺三藩市舉行。該獎項於２００１年設立，喺２００５年到２００７年間使用嘅名稱為最佳遊戲（Best Game）。
僅四個遊戲開發工作室嘅獲獎次數超過一次：
Valve，獲獎作品：《半衰期2》（２００４年）同《傳送門》（２００７年）
貝塞斯達遊戲工作室，獲獎作品：《輻射3》（２００８年）同《上古卷軸V：天際》（２０１１年）
頑皮狗，獲獎作品：《秘境探險2：盜亦有道》（２００９年）同《最後生還者》（２０１３年）
Rockstar Games，獲獎作品：《俠盜獵車手III》（２００１年）同《荒野大鏢客：救贖》（２０１０年）
迄今為止，獲得獎項與提名次數最多嘅電子遊戲發行商係索尼互動娛樂（前稱「索尼電腦娛樂」），共1３項提名同４項獎項；其次係任天堂（1１項提名，１項獎項）, 藝電（８項提名，１項獎項）同Rockstar Games（７項提名，２項獎項）。獨立遊戲曾4次獲得該獎項，分別係２０１２年嘅《風之旅人》（由索尼互動娛樂發行）、２０１９年嘅《鵝作劇》、２０２０年嘅《黑帝斯》同２０２１年嘅《邪惡冥刻》。

得主清單
每年嘅獲獎作品列喺首位，以黃色背景同粗體突出顯示，並標有雙劍標（）。無此標記者均為提名嘅作品。所列年份代表頒獎嘅日歷年，而頒獎儀式通常喺次年３月舉行。
市區重建局

市區重建局（英文：Urban Renewal Authority），簡稱市建局，係香港政府喺2001年成立嘅法定機構，專門負責有關舊樓重建、維修、市區活化嘅事宜，佢嘅前身係1988年成立嘅土地發展公司。

成立背景
市建局成立之前，香港官方嘅舊樓重建發展嘅事一直主要由土地發展公司（土發）負責，同市建局唔同，土發公司喺財政上一直自負盈虧。但係香港喺亞洲金融風暴之後經濟變差，地產市道唔好，土發公司之前重金收購嘅項目變到無利可圖，影響公司財政，進而令到重建項目發展停滯；另外，土發公司喺同業主收購業權嘅過程漫長，要收齊業權往往要十年或以上時間，同時土發公司亦都唔夠資源去安置受到重建影響嘅住戶。政府為咗加快市區重建步伐，喺2001年成立市區重建局，取代土發公司嘅職能。
市建局同土發公司唔同嘅地方係市建局可以要求政府出面收地，唔使再逐戶去傾賠償，而且有政府注資同鼓勵私人發展商參與重建，改善機構財政狀況，房委會同房協亦都會提供單位安置受重建影響嘅住戶。

轉交房協發展項目
2002年12月，市建局同房協簽訂合作備忘錄，將前土發公司計劃重建嘅7個項目轉交房協發展，後嚟房協喺2011年將西灣河街項目交返畀市建局，其餘6個項目都喺2010年代陸續落成。
合作社

合作社（Cooperative）係一班人為咗經濟利益而合作搞嘅自治企業，可以跟性質再細分唔同類別，譬如工人合作社同農業合作社。
卓曼良

卓曼良（1995年4月19號—）係日本足球員，司職前鋒，效力廣島三箭。佢係混血兒，媽媽係日本人，老豆係美國人。
好好制作

好好制作（How How Production）係香港一間電視節目製作公司，響2021年9月3號成立，創辦人係余詠珊，旗下節目監製主要係張志明。製作嘅電視節目多數都係喺奇妙電視旗下嘅HOY TV播出。
正字法深度

正字法深度係語言學同文字學上一個概念，講緊一套表音文字系統嘅字母同音素對應幾有規律。如果話一套系統係淺嘅正字法，即係話佢啲字符或字母串法同音素有一對一對應，而假如字符或字母串法同音素之間嘅對應比較複雜同不規則，套系統就算係深嘅正字法。唔同文字系統嘅正字法深度不一，有啲較深，有啲就較淺。

背景概念
内文：正字法、表音文字同音素
正字法深度呢個概念，通常用嚟討論羅馬字母、假名或者諺文等嘅表音文字，而非好似漢字噉嘅語素文字。
音素係音系上嘅重要概念，指能夠區分詞義嘅最細單位。用粵語做例子，/j/（粵拼入便嘅 j）係粵語其中一個輔音音素，假如將吔（粵拼係 jaa1）變做沙（saa1）或者將幼（jau3）變做垢（gau3）詞義就會唔同咗。
事實表明，音素同字母唔一定有一對一嘅對應，例如英文 ship（船噉解）一詞，個開頭輔音係清腭齦擦音 /ʃ/，呢個輔音並非真係 /s/（想像粵拼 s）同 /h/（想像粵拼 h）嘅結合，只係慣用嘅英文書寫當中冇一個單一符號可以表達 /ʃ/ 噉解。

淺正字法
睇埋：音素正字法
淺正字法係指套系統嘅字符或者字母串法完美反映讀音，字符同音素之間有高度規律嘅一對一對應。閱讀嘅人一睇到一隻字詞喺書寫上點串或者點寫，就可以正確估到佢嘅讀音。
假想粵語用嘅耶魯拼音，用羅馬字母加少量嘅變音符號表達粵語。呢套書寫系統都相當淺，每一款聲母或韻母都對應一個特定嘅音，完全冇任何嘅例外：B 永遠係讀做 [p] 噉嘅音，例詞：bā（可能漢字有巴同爸）；L 永遠係讀做 [l] 噉嘅音，例詞：lìhn（可能漢字有連同蓮）；ik 永遠係讀做 [ɪk̚] 噉嘅音，例詞：sīk（可能漢字有識同色）。就算到咗廿一世紀初，學粵語嘅人都仲係成日會用耶魯拼音，一串耶魯拼音一睇就知道要點讀。而粵拼都做到呢點。
又例如日文假名就出晒名係非常淺嘅正字法。假名入便每一個符號都對應某一款音節，用假名當中嘅平假名做例：か永遠係讀做 /ka/ 噉嘅音；す永遠係讀做 /sɯ/ 噉嘅音；ね永遠係讀做 /ne/ 噉嘅音... 等等，幾乎完全冇例外咁滯。因此，假如有個人背熟晒五十音，知道每一隻平假名嘅讀音係乜，佢可以近乎完美噉預測到望住嗰串假名應該點讀。
除咗日文假名同粵語啲羅馬化方案，芬蘭文、西班牙文同意大利文嘅串字系統都被指係淺嘅正字法。

深正字法
睇埋：語言演變同借詞
相對而言，深正字法係話一套系統嘅字符或者字母串法唔完美反映讀音，字符同音素之間嘅對應唔多規律。閱讀嘅人望住一串字，好多時都唔能夠肯定串字應該要點讀，估讀音成日都會估錯。
譬如現代嘅英文字母就被指係一套好深嘅正字法，字詞串法同埋啲讀音之間嘅對應有好多不規律嘅地方，充滿咗例外。例如有好多字詞串法一樣，但讀音明顯有異（以英式讀音作準）：
現在式閱讀（/riːd/）同過去式閱讀（/red/）書寫上都係寫做 read 噉嘅款。
名詞鉛（/led/）同動詞領導嘅現在式（/liːd/）書寫上都係寫做 lead。
又有好多字詞讀音一樣，但係串法唔同：
Too（都係）同 two（二）讀音都係 /tuː/。
Wear（著衫個著） 同 ware（器具）讀音都係 /weər/。
亦有好多字詞串法相似，但讀音爭好遠：
Cough（咳）讀音係 /kɒf/，though（雖然）讀音係 /ðəʊ/，bough（大致指主幹）讀音係 /baʊ/。
因此，學習讀寫英文嘅人就噉望住一隻字詞，好多時都唔能夠正確估到讀音，有必要死記每隻字詞點讀。响廿一世紀初，呢種情況仲引起咗英文學界嘅爭議：噉嘅情況被指係不利於學習者（包括細路或者以英文做第二語言嘅人）學讀寫英文，有唔少英文系嘅工作者甚至仲提出咗拼寫改革嘅主張，認為英文要徹底改變佢哋套書寫系統，執返正啲字詞嘅串法。
一套書寫系統之所以會「深」，可能成因有好多。以英文為例，英文喺歷史上經歷咗好多變遷，成日由其他歐洲語言嗰度借詞，借起上嚟攞對方用嘅羅馬字串法，但係口語字詞讀起上嚟用返英文噉嘅音去讀，譬如指芭蕾舞嘅 ballet（大致似粵拼 baa1 lei4）一詞本來出自法文，英文借呢隻詞去用嗰時沿用法文嗰套串法，但係就用英文噉嘅發音去讀。有學者指，呢種情況搞到英文啲讀音串法對應極之混亂。
檀崎竜孔

檀崎竜孔（2000年5月31號—）係日本足球員，打中場位置，效力澳職西部聯。
暖男爸爸

《暖男爸爸》（英文：Single Papa ）係香港電視娛樂出品嘅電視劇，由鄭中基、張可頤、文凱玲、章尾而、強尼、陳俞希、邵仲衡主演，Crisel Consunji、余香凝特別演出，由戚家基身兼監製、導演同編劇，同埋何劍雄、譚靜顏聯合監製。故仔用單親爸爸做主題。
套劇由2020年10月26號到11月20號逢禮拜一到五21:30-22:30喺ViuTV首播，一共20集。 而製作特輯《暖男爸爸製作特輯》喺10月25號禮拜日晚22:45-23:00播。

濕碎事
呢套劇係鄭中基自2002年無綫電視劇集《我要Fit一Fit》相隔18年後頭一套主演嘅劇集。據傳媒報道，因為ViuTV原先搵鄭中基主持綜藝節目《辣伙頭》但最後傾唔成，鄭中基參演呢套劇可以算係還ViuTV一個人情。
呢套劇女主角原本計劃由方皓玟飾演，後尾因為搵到張可頤加盟，所以就放棄咗方皓玟。
呢套劇開拍嗰陣，經常畀傳媒同無綫電視劇集《多功能老婆》比較，話佢係「男版《多功能老婆》」。
斯洛華高

斯洛華高（英文：1. FC Slovácko）係捷克烏赫爾堡一間職業足球球會，依家踢緊捷克甲組足球聯賽。
朝鮮民主主義人民共和國

（朝鮮本讀椒仙，而家又讀焦仙；朝鮮文：조선민주주의인민공화국／朝鮮民主主義人民共和國 Chosŏn Minju-chuŭi Inmin Konghwakuk），簡稱朝鮮（조선/朝鮮Chosŏn），係東北亞朝鮮半島北部嘅一個國家。佢嘅首都同最大城市都係平壤。佢北同中國為鄰，以鴨綠江為界；東北同俄羅斯為鄰，以圖們江（朝鮮同韓國稱佢係豆滿江）為界；南同大韓民國為鄰，以三八線為界。東面係日本海，西面係黃海。
呢個國家嗌自己做「朝鮮」。中華人民共和國喺1949年10月6同北韓建交嗰陣，叫佢做「朝鮮」，而南韓叫「南朝鮮」。當時中華人民共和國同北韓係同一陣營，而美國同大韓民國、日本等地係第個陣營。現時以中立立場，南面嘅大韓民國簡稱「韓國」或者「南韓」，響北面嘅朝鮮民主主義人民共和國簡稱做「朝鮮」或者「北朝鮮」（bak1 ciu4 sin1；북조선/北朝鮮Pukchosŏn）。「北朝鮮」嘅名喺中國大陸、日本常用，而南韓、港澳臺就用開「北韓」（bak1 hon4；북한/北韓Bukhan），此外越南習慣直接用「朝鮮」。而喺兩廣嘅粵語區，北韓、北朝鮮、朝鮮呢三個用語都有人用。
由1945年建國到而家都係俾金氏世襲嘅朝鮮勞動黨政權統治，喺國際上非常之孤立。而家阿頭係金正恩，做緊朝鮮勞動黨委員長同國務委員會委員長，有共和國元帥軍銜，係世界上最後生嘅非君主制國家領導人之一。

國名
1392年，李成桂喺松京（今開城）壽昌宮正式登基，準備咗兩個新國號「朝鮮」（古朝鮮國名）同「和寧」（成桂阿爸李子春發跡嘅地方），奏請明太祖朱元璋決定，朱元璋圈定朝鮮呢兩個字，意思係「清晨之國」、「朝日鮮明之國」，於是李成桂改用國名「朝鮮」。根據《東國輿地勝覽》（1481年）記載，「國在東方，先受朝日之光輝，故名朝鮮。」
中華人民共和國政府將朝鮮民主主義人民共和國簡稱「朝鮮」，而中華民國政府、香港、澳門以及其他華人就習慣叫佢做「北韓」。

讀音
國語：（拼音）Cháoxiǎn、（注音）ㄔㄠˊ ㄒㄧㄢˇ。
粵語（廣東話）：港澳一般叫「北韓」。大陸多數人會用朝鮮；新生代讀音同「潮鮮」（ciu4 sin1），舊輩讀音同「招鮮」。

政治
北韓由朝鮮勞動黨一黨執政，最高領導人係總書記。北韓喺1998年修改憲法，唔再設國家主席一職（永遠由已故主席金日成保留），撤銷原本係國家權力最高領導機關嘅中央人民委員會。內閣而家係國家最高權力嘅行政執行機關，由總理領導，任期5年，政府各部變咗做內閣各省。最高軍事權力機關係朝鮮勞動黨中央軍事委員會，最高權力機構係國務委員會，由最高人民會議選舉產生，最高人民會議常任委員會委員長係北韓對外嘅國家代表。

地理
朝鮮半島從亞洲大陸向南延伸大約1,100公里，西面有黃海同朝鮮灣，東部臨日本海（個名重有爭議，朝鮮人稱為東海），南部就有朝鮮海峽（對馬海峽）同埋東中國海（朝鮮人稱為南海）。北部多為山區，東北地區好多深狹嘅山谷，而海岸平原大部分都喺西部地區。北韓最高峰係白頭山，海拔2,744米。主要河流就有分割朝中邊界嘅鴨綠江同埋圖們江。
北韓屬於溫帶季風氣候，夏天嘅雨季降雨都叫多，冬天就好凍。北韓而家最大城市係首都平壤。

商業
朝鮮嘅商業差唔多全部由國家控制。商店分咗做便民店、國營店同埋外匯商店。外匯商店賣各種進口嘅商品，多數嚟自中國，好似食物、傢私、電器等。外匯商店只係收美元、歐元同人民幣三種貨幣。經濟改革後，外匯商店由原本用美元標價改咗做歐元，但重可以用美元。外國人喺朝鮮用朝鮮圓，要出示外匯兌換證明。朝鮮嘅國營商店賣嘅全部都係本國產品，但係成日冇貨。朝鮮便民店嘅嘢多數都係由中國進口。喺朝鮮，喺便民店以外嘅商店買嘢嘅人好少。

網絡通訊
2000年，朝鮮整咗個覆蓋全國，面向國內普通老百姓嘅電腦網絡，稱為「光明網」。但係電腦喺朝鮮嘅普及率好低，有冇成效係一個疑問。
但近年朝鮮政府大力推廣，朝鮮嘅中小學校、少年宮、大專院校、政府機關、工廠同圖書館入面都提供大量自行開發、朝鮮文嘅作業系統畀民眾隨便用。

電話區碼
國碼：850
平壤：02
清津：73
羅先：08
平壤外交機構：19
流動電話（Mobile）用緊GSM流動通訊制式。
朝鮮用7位數字嘅流動電話號碼，好似：193 XXXX

旅遊
去朝鮮旅遊要有官方導遊陪同。朝鮮為防範外國間諜從事破壞活動，未經允許唔畀任意遊覽、影相或者向朝鮮人散發任何嘢。朝鮮向南韓開闢金剛山觀光特區做遊覽地。
出租大叔

《出租大叔》（英文：Uncle for rent）係香港MakerVille出品嘅電視劇，由強尼、陸駿光、張達倫、陳子豐、邱頌偉、沈貞巧主演。套劇喺2024年10月14號到11月8號逢禮拜一到五21:30 - 22:30喺ViuTV首播。

軼事
呢套劇繼續用翻播網上節目《製作中》替代正式製作特輯，喺10月12號禮拜六23:40-23:45同10月13號禮拜日23:25-23:30播。
呢套劇主要演員亦會喺《周六食花生》第23集做嘉賓接受訪問。
奧地利維也納

奧地利維也納（英文：FK Austria Wien）係奧地利維也納一間職業足球球會，依家踢緊奧地利超級足球聯賽。
反起跑線聯盟 2

《反起跑線聯盟 ２》（The Parents League 2）係香港MakerVille出品嘅電視劇，《反起跑線聯盟》續作，由朱茵、潘燦良、周家怡同強尼主演。套劇用小學做背景，繼續探討家長喺校園入面嘅理念之爭。套劇喺2024年8月12號到8月30號逢禮拜一到五21:30 - 22:30喺ViuTV首播。

角色一覽
註：呢套劇同前作一樣片尾只列出演員名而無列角色名，要靠劇中對白等資料去搵返角色名。

觀眾在民間電視大獎2024
皆因提名好多，淨係列出入圍最後五強嘅單位。

軼事
呢套劇繼續用翻播網上節目《製作中》替代正式製作特輯，喺8月10號禮拜六同8月11號禮拜日14:25-14:30播。
呢套劇導演劉偉恒同五位主要演員朱茵、潘燦良、練美娟、梁業、強尼喺《周六食花生》第14集做嘉賓接受訪問。
呢套劇嘅主題曲重用上一輯嘅插曲《樂悠悠之歌》。
呢套劇喺2023年8月開拍，差唔多所有嘅前作主要角色都有份參演，而上一輯主演嘅梁詠琪就由於喺拍攝期間要籌備其個人演唱會，所以就改為特別客串演出。

節目調動
2024年8月30號：由於20:00直播嘅《奧運健兒大匯演》超時到21:40完，所以第15集延後到21:40-22:35播。
島嶼協奏曲

《島嶼協奏曲》（英文：The Floating Generation）係香港MakerVille出品嘅電視劇，由鄧麗欣、邱士縉、毛曄穎、何洛瑤主演。套劇主要喺臺灣拍攝，故仔環繞三個香港女仔各自因為唔同原因去臺灣展開新生活。套劇喺2024年7月8號到7月26號逢禮拜一到五21:30 - 22:30喺ViuTV首播。

軼事
呢套劇嘅製作特輯同之前用翻播網上節目《製作中》唔同，係有獨立一集叫《島嶼協奏曲：前奏》，喺7月7號禮拜日00:00-00:30播，而電視播出後，製作特輯部份內容亦分拆成第90-97集嘅《製作中》。
呢套劇主要演員喺《周六食花生》第12集做嘉賓接受訪問。
2002年

2002年係平年，元旦係禮拜二。
請睇：
壬午年（馬年）
2002年電影
2002年文學
2002年音樂
2002年運動
2002年電視
2002年死

其他紀年
下面係維基百科有關年份紀年嘅凡例說明。

紀年分類中嘅「中國」、「中國週邊」、「越南」、「朝鮮半島」、「日本」等，係地域概念，唔係特指某個國家或者政權，所以會有模糊嘅外延。喺呢啲地域概念之下會分項列出喺呢個地域內嘅各政權同各種紀年，包括年號、以及同創立呢個年號嘅王朝對抗嘅私年號。
「中國週邊」係指廣義上嘅北亞、中亞、以及同中國接壤嘅部分地域，大約相當於亞歐大陸中央地區。
農曆、佛曆、回曆、猶太曆有自己嘅曆法，佢哋嘅新年同西曆唔重合。所以西曆年份唔完全就係呢幾種曆嘅年份。
傳統上東亞地區嘅年號用嘅係農曆，所以年號對應嘅西曆年份係指當年農曆新年過後嘅時期，未過年嘅時期算做呢個年號紀年嘅上一年。
皇紀係日本喺1873年採用西曆嘅同時施行嘅。
檀紀係大韓民國喺1948年到1961年間正式使用嘅。
主體曆係朝鮮民主主義人民共和國自1997年開始正式使用嘅。
佛曆係以西元前543年做元年，呢個係泰國、柬埔寨、老撾佛曆嘅標準。另有斯里蘭卡、緬甸佛曆，佢以西元前544年做元年，喺泰柬老佛曆度加多一年就係。
中國
中華民國：民國九十一年
朝鮮半島
北朝鮮：主體九十一年
檀紀：4335年
日本
皇紀：2662年
平成十四年
佛曆：2544年~2545年
回曆：1422年10月16號~1423年10月26號
猶太曆：5762年4月17號~5763年4月26號
Unix Time：1009843200 - 1041379199
修正儒略日（MJD）：52275 - 52639

大件事
1月1號：歐洲聯盟引入歐元紙幣同埋硬幣。
1月5號：一個名為 Charles Bishop 嘅15歲飛行員學生將一架小型飛機撞到美國佛羅里達州坦帕嘅一幢建築物上，引起一啲人對911事件嘅恐慌。
1月16號：一個學生喺 Appalachian School of Law 用槍掃射6人，其中3人死亡。
2月13號：英女王伊利沙伯二世授予前任紐約市長魯道夫·朱利亞尼爵士嘅稱號。
3月17號：葡萄牙國會選舉。
3月29號：以巴衝突升級導致千幾人死。
3月31號：烏克蘭國會選舉。
4月15號：中國國際航空129號班機喺韓國釜山墜毀，128人死。
4月17號：美國兩部F-16戰機喺阿富汗擊斃四名加拿大步兵。
5月17號：意味著第175條，德國國會成功通過補充法案「廢除國家社會主義法案」（Act of Abolition of National Socialism），撤銷納粹德國時代對同性戀者同德國國防軍逃兵嘅判罪。
5月20號：東帝汶民主共和國成立。
5月24號：俄羅斯總統普京同美國總統喬治布殊喺莫斯科簽署《俄美關於削減進攻性戰略力量條約》及《俄美新戰略關係聯合宣言》。
5月25號：臺灣中華航空611號班機，由中正機場飛去香港途中，喺澎湖列島外海空中解體墜毀，機上225名乘客及機組人員全部罹難。
5月31號：第一次由兩國共同舉辦嘅FIFA世界盃，2002韓日世界盃喺漢城開幕。
6月10號：日環食。
6月16號：北京凌晨2點40分發生藍極速網吧縱火事件。
6月30號：巴西足球代表隊獲2002年FIFA世界盃冠軍。
7月9號：非洲聯盟經過一年嘅過渡期後正式成立，取代歷時39年嘅非洲統一組織。
7月24號：影視明星劉曉慶因涉嫌逃稅被捕。
7月27號：2002年烏克蘭航展事故：一架蘇-27戰鬥機喺觀看人群中墜毀造成史上傷亡最嚴重嘅航展事故，共有85人死亡，超過100人受傷。
8月3號：中華民國總統陳水扁公開話臺灣同中華人民共和國嘅關係係「一邊一國」。
8月18號：地鐵（家下港鐵）將軍澳綫全綫通車。
9月6號：加拿大魁北克省判決要求聯邦政府喺未來兩年內實現加拿大同性婚姻。
10月2號：伊拉克問題：美國國會一致通過一個協議，明確批准總統喺佢覺得必要同埋適當嘅時候對軍隊嘅使用權。
10月11號：中國國際航空公司成立。
10月23號：車臣非法武裝挾持人質造成百幾人死亡。
10月28號：埃特納火山爆發。
11月5號：受到多方批評嘅美國證券交易委員會主席哈維·皮特辭職。
11月5號：美國中期選舉中，共和黨獲得對參眾兩院嘅控制權。
11月8號：伊拉克問題：聯合國觀察員抵達伊拉克。
11月8號：中國共產黨第十六次全國代表大會喺北京舉行。
11月14號：中共十六大通過關於《中國共產黨章程（修正案）》嘅決議，「三個代表」被列入中共綱領。
11月15號：胡錦濤當選中國共產黨總書記。
11月21號：中國完成水稻第四號染色體精確測序。
11月21號：北大西洋公約組織（北約）19國首腦喺捷克布拉格決定，邀請羅馬尼亞、保加利亞、斯洛伐克、斯洛文尼亞、愛沙尼亞、拉脫維亞及立陶宛等7個中、東歐國加入北約，2004年正式成為北約成員。
12月2號：委內瑞拉爆發石油行業大罷工，要求查韋斯總統下臺。
12月3號：上海贏得2010年上海世界博覽會主辦權。
12月4號：日全食。
12月7號：伊拉克否認擁有大殺傷力武器，總統薩達姆向科威特人民道歉。
12月11號：聯合國大會57/129號決議通過每年5月29號為聯合國維持和平人員國際日。
12月29號：中國喺酒泉衛星發射中心成功發射神舟四號飛船，進行無人狀態下全面考核嘅一次飛行試驗。

響呢年出世嘅人
1月25號 : 謝恩靈，香港女藝人。
3月25號：佐佐木理央，日本細路女配音員
5月15號：林鼓子，日本細路女配音員
7月22號：趙頌宜，香港女歌手，原名趙綺琪，組合The LG All Stars成員
7月24號：趙頌宜，香港女歌手，原名趙綺琪，組合The LG All Stars成員
8月21號：余景天，中國男藝人
12月31號：羅梓龍，香港童星同模特兒

文學
《海邊的卡夫卡》（海辺のカフカ）：日本小說家村上春樹嘅長篇小說。
施華斯堡

施華斯堡（英文：Sivasspor）係土耳其錫瓦斯一間職業足球球會，依家踢緊土耳其超級足球聯賽。
2月22號

2月22號係公曆年嘅第53日，離年尾重有312日（閏年313日）。
<< - 2月 - >>



大件事
1700年：大北方戰爭開打。
1819年：西班牙同美國簽《亞當斯-奧尼斯條約（英文：Adams–Onís Treaty）》，將佛羅里達州以500萬美元賣畀美國。
1901年：郵輪「太平洋號」喺美國舊金山金門港入面沉沒，128死。
1902年：美國參議院首次發生打鬥。
1933年：葡萄牙公佈新憲法，用總統制同埋議會制。
1940年：第14世達賴喇嘛丹增嘉措喺布達拉宮舉行坐床大典。
1974年：38個伊斯蘭國領袖齊集巴基斯坦出席伊斯蘭國家高峰會，會後發表聯合公報，一致譴責以色列又承認阿拉法特係巴勒斯坦人嘅唯一合法代表。
1979年：香港九龍荔枝角道一個住宅單位發生縱火案，3個5歲到11歲嘅細路死咗，6人受傷，兇徒其後自首，被控謀殺。佢係追唔到呢個單位一個住客嘅債而縱火嘅。法庭裁定佢誤殺罪名成立，判監12年。
1980年：香港同澳門接連發現假嘅香港五百蚊紙，檢獲嘅地方有銀行、超級市場同電燈公司收費處。警方最後亦追查唔到假銀紙嘅來源。
1987年：七大工業國組織其中六國（除咗意大利）喺法國巴黎簽《羅浮宮協議​》，停止由1985年《廣場協議》搞出嚟嘅美元持續貶值。
1997年：一班科學家喺蘇格蘭宣佈世界第一隻複製羊多利喺1996年出咗世。
2007年：法國政府宣佈聖巴多祿繆自瓜德羅普分離，成為直轄於巴黎中央政府嘅海外行政區。
2016年：無線電視高清翡翠台喺03:00停播，由J5替代，全分途廣播。
2017年：天文學家宣佈喺39光年外嘅恆星TRAPPIST-1發現多4粒太陽系外行星，而令圍繞星球運行嘅行星總數加至7粒，最少兩粒重喺宜居帶裏面。
夏子涓

夏子涓（Hana Xia，1995年9月12號—）係香港女歌手，女子組合Bingo前成員。

簡歷
夏子涓讀過香港公開大學人文社會科學院，主修創意寫作與電影藝術，之後休學。佢2018年底加入天盟娛樂，並加入旗下組合Bingo。2019年12月退出Bingo，同時離開天盟娛樂。
夏子涓響2020年同2021年先後參加ViuTV選秀節目《全民造星III》同《全民造星IV》，其中《造星III》廿強止步，《造星IV》25強止步。
雷特

雷特（粵拼：leoi4 dak6，羅馬尼亞文：Răzvan Raț，1981年5月26號—）係個羅馬尼亞足球員，司職左閘。

葳蕤史
呢節要加長。
晉文公

晉文公重耳（前697年—前628年）係春秋時期晉國嘅君主，前636年到前628年在位。佢執政期間國勢大盛，被公認做「春秋五霸」其中一位。但喺佢繼位之前，因為害怕被人逼害，曾經流亡外國二十多年。
楊潤雄

楊潤雄，GBS，JP（英文：Kevin Yeung Yun-hung，1963年1月26號—）係前香港特別行政區主要官員，做過教育局局長同副局長，前任文化體育及旅遊局局長。
2024年12月5號，根據行政長官李家超建議，楊潤雄被國務院免去文化體育及旅遊局局長一職，由羅淑佩接任，同埋國務院宣布免去其林世雄嘅運輸及物流局局長職位，由陳美寶接替。

履歷
楊潤雄祖籍廣東東莞，喺香港出世，喺中華基督教會基華小學同埋九龍華仁書院畢業，之後喺香港大學完成社會科學學士課程，其後取得澳洲墨爾本皇家理工大學工商管理碩士學位。佢大學畢業後做過專業會計七年，1992年加入香港政府做政務主任，2010年調任食物及衞生局前，曾任民政事務局局長曾德成政務助理四年幾，並喺2004年晉升至首長級丙級政務官。
楊潤雄曾任職多個政策局同部門，包括食物及衞生局、民政事務局、九龍城區民政事務處及香港駐悉尼經濟貿易辦事處等。2012年11月5號，楊潤雄就任教育局副局長，成為政治委任官員。
楊潤雄在任教育局副局長期間因時任局長吳克儉在任期間不斷外訪，令佢要頻頻署任局長，所以曝光率一直高過其他副局長，亦需要真正處理局長職務。吳克儉在任期間，社會對教育政策爭議不斷，唔少教育團體都話，情願約見副局長楊潤雄，都唔想嘥花時間同吳克儉會面。學界對楊潤雄坐正教育局局長職位反應正面，除咗受惠於吳克儉離任，亦因為楊潤雄曾經親自處理唔少教育議題，令佢喺教育界人士中取得正面印象。例如喺2015年底全港性系統評估風波期間，立法會教育事務委員會召開公聽會，吳克儉因家事而缺席，由楊潤雄以署理教育局長身份出席，對於會上幾乎一面倒嘅批評，楊潤雄曾經表明：「如果無法令學校停止操練，政府願意作出重大調整。」另外，喺2017年5月初，立法會為基本能力評估（BCA）召開公聽會，合共3節，但吳克儉只出席1節，改去出席汕頭商會慶祝回歸20周年活動，其餘2節公聽會由副局長楊潤雄頂上。對於佢五年教育局副局長生涯，泛民主派立法會教育界議員葉建源亦評論楊潤雄有誠意兼肯溝通，亦讚佢表現穩妥。
2017年6月，楊潤雄被委任為教育局局長，接替離職嘅吳克儉。佢喺2017年7月1號上任。

仔女唔喺香港就讀
楊潤雄上任教育局局長之後，被質疑佢啲仔女唔係喺受香港教育制度規範嘅本地學校讀書，之後仲去咗澳洲升學。有啲輿論就話佢，講一套、做一套。楊潤雄回應話，香港教育制度較「複雜」，所以畀兩個仔女就讀國際學校。不過，法政匯思成員任建峰批評，話佢與其為自己嘅抉擇揾比粗口更難聽嘅藉口，不如承認連佢都認為香港嘅教育制度不堪。

多次貶低粵語
執掌教育局後，2018年教育局喺小學中文網上教學資源版面度，上載香港中文大學普通話教育研究及發展中心榮譽專業顧問宋欣橋一篇2013年發表嘅文，入邊話粵語只係漢語中嘅一種方言，重話普通話先至係香港人嘅母語。
教育局噉做惹起輿論指責。香港中文大學中文系前高級講師歐陽偉豪批評，教育局特登搵位唔係粵語研究領域嘅內地學者發表嘅文，替代粵語研究豐碩嘅香港學者，屬「引用權威未夠精準」。認為當局一系列行為，反映背後有矮化粵語，或壓抑粵語嘅強烈動機。香港大學中文教育研究中心總監謝錫金亦引語言學定義，指父母所講語言係「母語」，所以大多數香港人母語係粵語。
2018年10月，楊潤雄喺港台節目《舊日的足跡》度又話，喺全球以普通話為主學習中文嘅趨勢下，港人未來仍用廣東話學中文可能欠缺優勢。楊潤雄回應宋欣橋嘅文章咁講，有關文件並唔係最近上載，已經上載咗幾年，形容呢一系列文件，「提供予老師或界別人士，去睇社會唔同學者或唔同人士意見，對母語嘅睇法」。
有關言論隨即惹來爭議，楊後尾上 Facebook 度出文，話自己冇質疑用廣東話學中文，只係認為長遠來睇，中文教學如何發展，可交由專家研究，重申「廣東話對香港來講係優勢，例如古詩歌賦用廣東話唸更有韻味」。喺商業電台嘅節目中，佢話自己母語係廣東話，話廣東話係最自然嘅，表明「我撐廣東話」，但係用廣東話教學會否失去優勢需要再研究，如結果係會失優勢亦唔代表香港一定要推行普教中。不過，對於楊潤雄嘅言論，早前提交予立法會嘅研究報告顯示：「未有確實證據，證明以普通話學中文嘅學生嘅一般中文能力會較高」，亦即係話，用普通話學中文較用廣東話學中文，並冇優勢。
歐陽偉豪再對楊言論評價，話如果廣東話唔能夠長遠發展，就應該更加致力於幫助發展廣東話而唔係捨棄佢，面對廣東話發展危機，作為教育局局長，應該要去拯救廣東話，而唔係不斷貶低同埋矮化廣東話。歐陽偉豪又認為香港應有創意，應令廣東話學中文成為最優質嘅學習方法，畀世界跟住，如果乜嘢都跟住個世界走，缺乏創意精神，高錕教授亦發明唔到光纖。

多次取消藝人租場申請
响二零二三年五月，藝人黃耀明嘅租場申請被香港會議展覽中心拒絕。佢哋曾經响一月嗰陣話過比主辦單位申請冇問題，而藝人何韻詩嘅演唱會亦因為咁移師網上舉行二零二四年十一月八日，樂隊Kolor原定於十二月舉行嘅二十週年演唱會宣布因為‘不可抗力嘅因素’需要延期。同月二十七日，藝人藍奕邦嘅《不要人見人愛演唱會》主辦機構昭映製作，收到一封西九文化區書面通知取消佢哋租場申請；據悉音樂會有九成飛已經售出。

以歷史科試題批鬥考評局
内文：2020年香港中學文憑試歷史科題目風波
喺2020年香港中學文憑試，歷史科一條有關中日關係嘅試題陷入爭議。被包括楊潤雄在內嘅政府官員，新華社同香港親中媒體先後批評，引起咗坊間好大爭議，教育界批評政府咁做係對教育界發動文革式嘅政治批鬥，而最終考評局將嗰條題目作廢。
林世雄

林世雄，GBS，JP（英文：Lam Sai-hung，1961年10月8號—）係香港工程師，曾任運輸及物流局局長、發展局常任秘書長（工務），身兼香港工程師學會、土木工程師學會、中國香港鐵道學會資深會員。

簡歷
林世雄1986年加入政府，由助理工程師做起，到2009年、2014年先後升任總工程師同首席政府工程師。佢2015年至2016年做土木工程拓展署港島及離島拓展處處長，2016年至2018年做土木工程拓展署署長，2018年至2021年做發展局常任秘書長（工務）。佢自2022年7月開始做運輸及物流局局長。
2024年12月5號，根據行政長官李家超建議，楊潤雄被國務院免去文化體育及旅遊局局長一職，由羅淑佩接任，同埋國務院宣布免去其林世雄嘅運輸及物流局局長職位，由陳美寶接替。